Tieners met gesteelde motor betrap(Foto: SAPD Wes-Kaap) Twee 16-jarige verdagtes is Woensdag in Nyanga in die Wes-Kaap in hegtenis geneem in verband met ŉ gesteelde motor. Ndakhe Gwala, woordvoerder van die polisie, sê ŉ huis in Barcelona, Gugulethu, is vroeër die dag beroof. Die verdagtes het met ŉ wit Golf weggery. “Die motor is as gesteel aangemeld by die polisie en foto’s daarvan is dadelik versprei. Teen omstreeks 21:30 het lede van die misdaadvoorkomingseenheid die motor in Govan Mbekirylaan in Nyanga opgemerk en dit voorgekeer. Twee 16-jariges was in die motor en het ŉ vuurwapen met vier patrone in hul besit gehad.” Die twee verdagtes is in hegtenis geneem en sal binnekort in die Athlone-landdroshof verskyn. In ŉ onverwante voorval het die Wes-Kaapse span wat ernstige en gewelddadige misdade ondersoek, twee gesoekte verdagtes aangekeer wat al 14 jaar lank voortvlugtig is. Ray Lusapho Dubeni is gesoek in verband met ŉ kaping wat in Delft aangemeld is. Hy is in Vredenburg in hegtenis geneem. Brian Themba Mhlanga is in Kuilsrivier in hegtenis geneem in verband met ŉ rooftog. Dié twee verdagtes sal ook binnekort in die hof verskyn. Die taakspan oor ekonomiese infrastruktuur het Woensdag in Vredenburg drie verdagtes, tussen 50 en 60 jaar oud, in hegtenis geneem op aanklag van die besit van gesteelde eiendom en koperkabels. Een van die verdagtes het koperkabels in sy besit gehad wat by ŉ staatsbeheerde onderneming en selfoondiensverskaffer gesteel is. Die verdagtes sal Vrydag in die Vredenburg-landdroshof verskyn. Tydens ŉ operasie deur dieselfde span in Saldanha, is vyf verdagtes in hegtenis geneem vir die besit van gesteelde eiendom. ŉ Sesde verdagte is met dwelmmiddels betrap. Die verdagtes sal Vrydag in die Saldanha-landdroshof verskyn.